Europas største pensionsfond dropper Meta, Alphabet og Tesla

Den hollandske pensionsgigant ABP har trukket sine investeringer i teknologigiganterne Meta og Alphabet samt bilproducenten Tesla. Beslutningen er en del af fondens strategi om at fokusere mere på ansvarlige investeringer, herunder klima, biodiversitet, menneskerettigheder og god selskabsledelse. Det skriver Het Financieele Dagblad.

Ifølge ABP-formand Harmen van Wijnen lever de tre amerikanske virksomheder ikke længere op til fondens kriterier. Tesla blev blandt andet fravalgt på grund af den kontroversielle lønpakke til ejer Elon Musk på omkring 50 milliarder euro, som fonden ikke mener er i overensstemmelse med principperne for god ledelse.

Meta (moderselskabet bag Facebook, Instagram og WhatsApp) blev droppet efter mislykkede forhandlinger om menneskerettighedsspørgsmål. Alphabet (moderselskabet bag Google) blev droppet uden forhandlinger.

ABP, der forvalter en formue på over 550 milliarder euro og er Europas største pensionsfond, understreger, at beslutningen er truffet med et langsigtet investeringsperspektiv. Kritikken fra blandt andre Elon Musk, der påpegede, at Tesla-aktien steg markant i december, har ikke ændret fondens holdning.

Fonden investerer dog fortsat i andre store amerikanske techselskaber som Microsoft og Apple.

Allerede for et år siden meldte 3F’ernes pensionsselskab,PensionDanmark, samt Pædagogernes Pension ud, at de ikke længere ville investere i Tesla.

Europas største pensionsfond dropper Meta, Alphabet og Tesla